CELEX: 32022D0028
Language: sk
Date: 2022-01-10 00:00:00
Title: Vykonávacie rozhodnutie Komisie (EÚ) 2022/28 z 10. januára 2022 o určitých dočasných núdzových opatreniach v súvislosti s africkým morom ošípaných v Taliansku [oznámené pod číslom C(2022) 157] (Iba talianske znenie je autentické) (Text s významom pre EHP)

11.1.2022   
               
               
                  SK
               
               
                  Úradný vestník Európskej únie
               
               
                  L 6/11
               
            
         VYKONÁVACIE ROZHODNUTIE KOMISIE (EÚ) 2022/28
         z 10. januára 2022
         o určitých dočasných núdzových opatreniach v súvislosti s africkým morom ošípaných v Taliansku
         
            
               [oznámené pod číslom C(2022) 157]
            
         
         (Iba talianske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 259 ods. 2,
         keďže:
         
                     (1)
                  
                  
                     Africký mor ošípaných je infekčná vírusová choroba, ktorá postihuje držané a voľne žijúce ošípané a môže mať závažný vplyv na dotknutú populáciu zvierat a ziskovosť chovu, keďže môže narušiť premiestňovanie zásielok uvedených zvierat a produktov z nich v rámci Únie a vývoz do tretích krajín.
                  
               
                     (2)
                  
                  
                     V prípade výskytu ohniska afrického moru ošípaných u voľne žijúcich ošípaných existuje vážne riziko šírenia uvedenej choroby na iné voľne žijúce ošípané a do zariadení pre držané ošípané.
                  
               
                     (3)
                  
                  
                     Delegovaným nariadením Komisie (EÚ) 2020/687 (2) sa dopĺňajú pravidlá kontroly chorôb zo zoznamu uvedených v článku 9 ods. 1 písm. a), b) a c) nariadenia (EÚ) 2016/429 a vymedzených ako choroby kategórie A, B a C vo vykonávacom nariadení Komisie (EÚ) 2018/1882 (3). Konkrétne sa v článkoch 63 až 66 delegovaného nariadenia (EÚ) 2020/687 stanovujú určité opatrenia, ktoré sa majú prijať v prípade úradne potvrdeného výskytu ohniska choroby kategórie A postihujúcej voľne žijúce zvieratá vrátane afrického moru ošípaných u voľne žijúcich ošípaných. V uvedených článkoch sa stanovuje najmä zriadenie infekčného pásma a zákaz premiestňovania voľne žijúcich zvierat druhov zo zoznamu a produktov živočíšneho pôvodu z týchto zvierat.
                  
               
                     (4)
                  
                  
                     Vo vykonávacom nariadení Komisie (EÚ) 2021/605 (4) sa stanovujú osobitné opatrenia na kontrolu afrického moru ošípaných. Konkrétne sa v článku 3 písm. b) uvedeného vykonávacieho nariadenia stanovuje zriadenie infekčného pásma v prípade výskytu ohniska uvedenej choroby u voľne žijúcich ošípaných v oblasti členského štátu v súlade s článkom 63 delegovaného nariadenia (EÚ) 2020/687. Okrem toho sa v článku 6 uvedeného vykonávacieho nariadenia stanovuje, že sa takáto oblasť zaradí do časti II prílohy I ako reštrikčné pásmo II a že infekčné pásmo zriadené v súlade s článkom 63 delegovaného nariadenia (EÚ) 2020/687 sa má bezodkladne upraviť tak, aby zahŕňalo aspoň príslušné reštrikčné pásmo II. Osobitné kontrolné opatrenia týkajúce sa afrického moru ošípaných stanovené vo vykonávacom nariadení (EÚ) 2021/605 zahŕňajú okrem iného zákaz premiestňovania zásielok ošípaných držaných v reštrikčných pásmach II a produktov z nich mimo uvedených reštrikčných pásiem.
                  
               
                     (5)
                  
                  
                     Taliansko informovalo Komisiu o aktuálnej situácii v súvislosti s africkým morom ošípaných na svojom území po výskyte ohniska uvedenej choroby v regióne Piemont, ktorý bol potvrdený 6. januára 2022. Príslušný orgán uvedeného členského štátu je preto povinný zriadiť infekčné pásmo v súlade s delegovaným nariadením (EÚ) 2020/687 a vykonávacím nariadením (EÚ) 2021/605.
                  
               
                     (6)
                  
                  
                     S cieľom predísť zbytočnému narušeniu obchodu v rámci Únie a vytváraniu neodôvodnených prekážok obchodu tretími krajinami je nevyhnutné v spolupráci s Talianskom vymedziť na úrovni Únie v uvedenom členskom štáte infekčné pásmo v súvislosti s africkým morom ošípaných.
                  
               
                     (7)
                  
                  
                     S cieľom zabrániť ďalšiemu šíreniu afrického moru ošípaných, kým dôjde k zaradeniu danej oblasti Talianska postihnutej nedávnym výskytom ohniska do reštrikčného pásma II v časti II prílohy I k vykonávaciemu nariadeniu (EÚ) 2021/605, by sa osobitné opatrenia na kontrolu afrického moru ošípaných stanovené v uvedenom nariadení, ktoré sa uplatňujú na premiestňovanie zásielok ošípaných držaných v reštrikčných pásmach II a produktov z nich mimo uvedených pásiem, mali uplatňovať aj na premiestňovanie uvedených zásielok z infekčného pásma zriadeného Talianskom po uvedenom nedávnom výskyte ohniska choroby, a to popri opatreniach stanovených v článkoch 63 až 66 delegovaného nariadenia (EÚ) 2020/687.
                  
               
                     (8)
                  
                  
                     Uvedené infekčné pásmo by sa preto malo uviesť v prílohe k tomuto rozhodnutiu a malo by podliehať osobitným opatreniam na kontrolu afrického moru ošípaných, ktoré sa uplatňujú na reštrikčné pásma II stanovené vo vykonávacom nariadení (EÚ) 2021/605. V dôsledku tejto novej epidemiologickej situácie v súvislosti s africkým morom ošípaných a vzhľadom na zvýšené bezprostredné riziko ďalšieho šírenia tejto choroby by sa však premiestňovanie zásielok držaných ošípaných a produktov z nich z infikovaného pásma do iných členských štátov a do tretích krajín nemalo v súlade s uvedeným vykonávacím nariadením povoliť. V tomto rozhodnutí by sa malo stanoviť aj trvanie vymedzenia tohto pásma.
                  
               
                     (9)
                  
                  
                     S cieľom zmierniť riziká vyplývajúce z nedávneho výskytu afrického moru ošípaných u voľne žijúcich ošípaných v Taliansku by preto Taliansko nemalo do dátumu uplynutia platnosti tohto rozhodnutia povoliť premiestňovanie zásielok ošípaných držaných v infekčnom pásme a produktov z nich do iných členských štátov a tretích krajín.
                  
               
                     (10)
                  
                  
                     Vzhľadom na naliehavosť epidemiologickej situácie v Únii, pokiaľ ide o šírenie afrického moru ošípaných, je dôležité, aby sa opatrenia stanovené v tomto vykonávacom rozhodnutí uplatňovali čo najskôr.
                  
               
                     (11)
                  
                  
                     Preto až do prijatia stanoviska Stáleho výboru pre rastliny, zvieratá, potraviny a krmivá by sa malo v Taliansku bezodkladne zriadiť infekčné pásmo, malo by sa uviesť v zozname v prílohe k tomuto rozhodnutiu a malo by sa stanoviť trvanie vymedzenia tohto pásma.
                  
               
                     (12)
                  
                  
                     Toto rozhodnutie sa má prehodnotiť na ďalšom zasadnutí Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Taliansko zabezpečí, aby jeho príslušný orgán bezodkladne zriadil infekčné pásmo v súvislosti s africkým morom ošípaných v súlade s článkom 63 delegovaného nariadenia (EÚ) 2020/687 a článkom 3 písm. b) vykonávacieho nariadenia (EÚ) 2021/605 a aby dané pásmo zahŕňalo aspoň oblasti uvedené v prílohe k tomuto rozhodnutiu.
         
         
            Článok 2
            Taliansko zabezpečí, aby sa osobitné opatrenia na kontrolu afrického moru, ktoré sa uplatňujú na reštrikčné pásma II stanovené vykonávacím nariadením (EÚ) 2021/605, uplatňovali aj v oblastiach uvedených ako infekčné pásmo v prílohe k tomuto rozhodnutiu, a to popri opatreniach stanovených v článkoch 63 až 66 delegovaného nariadenia (EÚ) 2020/687.
         
         
            Článok 3
            Taliansko zabezpečí, aby sa zásielky ošípaných držaných v oblastiach uvedených ako infekčné oblasti v prílohe a produkty z nich nesmeli prepravovať do iných členských štátov a tretích krajín.
         
         
            Článok 4
            Toto rozhodnutie sa uplatňuje do 7. apríla 2022.
         
         
            Článok 5
            Toto rozhodnutie je určené Taliansku.
         
         
            V Bruseli 10. januára 2022
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 84, 31.3.2016, s. 1.
         
            (2)  Delegované nariadenie Komisie (EÚ) 2020/687 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá prevencie a kontroly určitých chorôb zo zoznamu (Ú. v. EÚ L 174, 3.6.2020, s. 64).
         
            (3)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (4)  Vykonávacie nariadenie Komisie (EÚ) 2021/605 zo 7. apríla 2021, ktorým sa stanovujú osobitné opatrenia na kontrolu afrického moru ošípaných (Ú. v. EÚ L 129, 15.4.2021, s. 1).
      
      
         
            PRÍLOHA
            
                        Oblasti vymedzené ako infekčné pásmo v Taliansku, ako sa uvádza v článku 1
                     
                     
                        Dátum ukončenia platnosti
                     
                  
                        Oblasť, ktorá zasahuje región Piemont, sa rozprestiera na administratívnom území týchto obcí provincie Alessandria: Montaldeo, Molare, Parodi Ligure, Cremolino, Gavi, Cassinelle, Cartosio, Acqui Terme, Arquata Scrivia, Bosio, Castelletto D’Orba, Morbello, Silvano D’Orba, Rocca Grimalda, San Cristoforo, Carpeneto, Visone, Voltaggio, Tagliolo Monferrato, Trisobbio, Strevi, Grognardo, Cavatore, Prasco, Ponzone, Lerma, Fraconalto, Morsasco, Montaldo, Bormida, Melazzo, Mornese, Orsara Bormida, Ovada, Casaleggio Boiro, Belforte, Monferrato, Carrosio, Mongiardino Ligure (8,72743143861598 – 44,66586866952670
                        8,59096726302438 – 44,57435395353490
                        8,75896336772026 – 44,67223782936240
                        8,57568502491472 – 44,63214498530620
                        8,81478031361033 – 44,68806247709180
                        8,55652874515147 – 44,57812296857710
                        8,42328778652507 – 44,59475249111450
                        8,46360750191520 – 44,68011546896980
                        8,88874777891277 – 44,67031750803820
                        8,78397023610347 – 44,57487653499660
                        8,70849659300505 – 44,68822313714590
                        8,52095609681052 – 44,59574712770110
                        8,67847355085801 – 44,67598286220460
                        8,64417289489248 – 44,68543047716730
                        8,74631123216426 – 44,69512008136360
                        8,61562007223858 – 44,69190602382560
                        8,50824775878796 – 44,65464001092950
                        8,84535265104008 – 44,60267033001400
                        8,69624966113450 – 44,61254452732950
                        8,58674249319950 – 44,65976966415050
                        8,52072973753048 – 44,69823396728840
                        8,49447544395196 – 44,62722764850570
                        8,45727278876742 – 44,63089265969160
                        8,53922967163181 – 44,64350156328750
                        8,49367163633172 – 44,55338822789150
                        8,71846974527489 – 44,62638068750350
                        8,89386001136932 – 44,58440010916580
                        8,54911684802305 – 44,66663867866640
                        8,59226750751732 – 44,69638794728860
                        8,42129291950308 – 44,63969537998470
                        8,75930326899722 – 44,62691881543910
                        8,56473539819401 – 44,68789339467210
                        8,63740139277921 – 44,62434812841120
                        8,74075623908678 – 44,61246848769640
                        8,67002201159106 – 44,60550700085100
                        8,83736482027039 – 44,65619000581520
                        9,07255271598525 – 44,64185166864540)
                        Oblasť, ktorá zasahuje región Ligúria, sa rozprestiera na administratívnom území týchto obcí provincií Janov a Savona: Janov, Masone, Campo Ligure, Mignanego, Rossiglione, Tiglieto, Ceranesi, Ronco Scrivia, Isola Del Cantone, Mele, Arenzano, Cogoleto, Campomorone, Busalla, Serra Riccò, Casella, Vobbia, Sant'Olcese, Savignone, Crocefieschi
                        (8,89334755666611 – 44,44190547215230
                        8,72187072459182 – 44,50202491949630
                        8,71098122547952 – 44,53265041525070
                        8,92005141205065 – 44,54376466069300
                        8,66319545541929 – 44,55618355383190
                        8,62116724861755 – 44,51375313303110
                        8,84168896064697 – 44,50558661644810
                        8,94455916421254 – 44,60591625352020
                        8,96292020330127 – 44,64550266645310
                        8,74668355712525 – 44,47140693595360
                        8,66736813999132 – 44,42141788217480
                        8,62185559483775 – 44,40833401227560
                        8,86276300281878 – 44,53751326563280
                        8,97012668135178 – 44,58419241630730
                        8,94661631372455 – 44,51422708949270
                        8,99713109929649 – 44,53346779043700
                        9,06161049957354 – 44,60168741199910
                        8,96002195224501 – 44,48295317055980
                        8,98918970809976 – 44,55703078598340
                        9,02466149981014 – 44,58527677522000)
                        Provincia Savona: Celle Ligure, Sassello, Urbe, Varazze Stella
                        (8,53655461135511 – 44,35287070993200
                        8,53174317384035 – 44,46875575698000
                        8,62192644453145 – 44,48230207013960
                        8,56797081202658 – 44,39381081934480
                        8,49665184874500 – 44,40170929565530)
                     
                     
                        7. apríla 2022